b'\n_START_ARTICLE_\nRomunska manliherica M.93\n_START_SECTION_\nRazvoj\n_START_PARAGRAPH_\nRomunska vojska je okoli leta 1890 za\xc4\x8dela razmi\xc5\xa1ljati o zamenjavi svoje zastarele 11-mm enostrelne zadnja\xc4\x8de Peabody-Martini-Henry M1879. Iskala je novo pu\xc5\xa1ko repetirko, ki bi uporabljala naboj manj\xc5\xa1ega kalibra, polnjen z brezdimnim smodnikom. Med drugim se je obrnila na svojega zadnjega dobavitelja pu\xc5\xa1k, avstrijsko oro\xc5\xbearsko podjetje v Steyrju. Tam je Otto Sch\xc3\xb6nauer s pomo\xc4\x8djo Ferdinanda Mannlicherja predeloval mehanizem nem\xc5\xa1ke pu\xc5\xa1ke Gewehr 1888. Romunskim oblastem je bil njihov izdelek v\xc5\xa1e\xc4\x8d, zato so naro\xc4\x8dili 5000 testnih primerkov modela 1892. Na tem modelu so odkrili nekaj napak, zato so po zahtevanih popravkih kot sta oja\xc4\x8danje nabojnika in dodatek kljukice za zlaganje pu\xc5\xa1k v piramido uvedli model 1893. Od leta 1894 so se proizvajale tudi karabinke._NEWLINE_Do leta 1912 je bilo Romuniji dostavljenih 352.154 pu\xc5\xa1k in 60.937 karabink.\n_START_SECTION_\nOpis\n_START_PARAGRAPH_\nRomunska manliherica ima izbo\xc4\x8den fiksen nabojnik v katerega je mo\xc5\xbeno vstaviti 5 nabojev z uporabo simetri\xc4\x8dnega okvir\xc4\x8dka. Pu\xc5\xa1ka se repetira z uporabo vrtljivega valjastega zaklepa._NEWLINE_Romunski naboj 6,5\xc3\x9753 R Mannlicher je na videz podoben italijanskemu 6,5\xc3\x9752 Carcano, le da ima izbo\xc4\x8den rob. Poleg videza imata naboja tudi podobne balisti\xc4\x8dne lastnosti.'